ติดตามและประเมินสถานการณ์โรคโควิด-19 อย่างใกล้ชิด เน้นจับตาตัวเลขผู้ป่วยที่มีอาการหนักและใส่ท่อช่วยหายใจ
นายเเพทย์โสภณ เอี่ยมศิริถาวร รองอธิบดีกรมควบคุมโรค กล่าวว่า สถานการณ์โรคโควิด-19 ขณะนี้มีแนวโน้มพบผู้ติดเชื้อมากขึ้น หลังผ่อนคลายมาตรการต่างๆ แต่ผู้ติดเชื้อส่วนใหญ่มีอาการน้อยไม่รุนแรง หรือเรียกว่าผู้ป่วยกลุ่มสีเขียว คาดว่าอาจมีจำนวนมากกว่า 10 เท่าของผู้ป่วยที่มีอาการรุนแรงและเข้ารับการรักษาที่โรงพยาบาล กระทรวงสาธารณสุขจึงเน้นติดตามสถานการณ์และรายงานตัวเลขผู้ป่วยที่มีอาการหนัก ใส่ท่อช่วยหายใจและผู้เสียชีวิตเป็นหลัก เพราะกลุ่มดังกล่าวมีผลกระทบต่อระบบรองรับทางสาธารณสุขเละการแพทย์ จึงจำเป็นต้องจับตาและรายงานจำนวนผู้ป่วยที่อาการรุนแรงเป็นหลักเพื่อนำมาวิเคราะห์ กำหนดแนวทางมาตรการต่างๆ ในการดูแลผู้ป่วยกลุ่มนี้ ปัจจุบันมีการครองเตียงระดับ 2-3 อยู่ที่ร้อยละ 10 ของจำนวนเตียงทั้งหมด ขอให้มั่นใจว่าการเผยแพร่ทุกข้อมูลดำเนินการเช่นเดียวกับนานาชาติ เช่น หลายประเทศที่ปรับระบบการรายงานตัวเลขผู้ติดเชื้อจากรายวันเป็นรายสัปดาห์ หรือปรับเหลือรายงานเฉพาะการเสียชีวิต ที่สำคัญต่อระบบสาธารณสุข เพื่อเตรียมความพร้อมทรัพยากรให้สามารถรองรับได้เพียงพอ ทั้งเตียง แพทย์ ยา และเวชภัณฑ์ ส่วนจำนวนผู้ติดเชื้อที่มีอาการน้อยสามารถติดตามได้จากข้อมูลทะเบียนผู้ติดเชื้อที่ไม่จำเป็นต้องเข้ารักษาในโรงพยาบาล ที่เว็บไซต์ กรมควบคุมโรค หรือเฟซบุ๊กเพจ กรมควบคุมโรค กระทรวงสาธารณสุข และเฟซบุ๊กเพจศูนย์ข้อมูล COVID-19 กรมประชาสัมพันธ์ด้านนายแพทย์จักรรัฐ พิทยาวงศ์อานนท์ ผู้อำนวยการกองระบาดวิทยา กล่าวว่า สิ่งสำคัญในการควบคุมการระบาดของโรคโควิด-19 ขณะนี้ คือมาตรการ 2U ได้แก่ Universal Prevention คือ การป้องกันการติดเชื้อ โดยการเว้นระยะห่าง ล้างมือบ่อยๆ สวมหน้ากากอนามัยเมื่ออยู่ในสถานที่แออัด หากพบมีอาการน่าสงสัยควรตรวจหาเชื้อ และ Universal Vaccination คือ ให้มารับการฉีดวัคซีนเข็มกระตุ้นเข็มที่ 3 เป็นพื้นฐาน และฉีดเข็มกระตุ้นต่อไปทุก 4 เดือน เพื่อยกระดับภูมิคุ้มกัน โดยเฉพาะกลุ่มเสี่ยง 608 คือ ผู้สูงอายุ 60 ปีขึ้นไป ผู้ป่วยโรคเรื้อรัง 7 กลุ่มโรค ได้แก่ โรคทางเดินหายใจ โรคหัวใจและหลอดเลือด โรคหัวใจและหลอดเลือด โรคหลอดเลือดสมอง โรคอ้วน โรคมะเร็ง โรคเบาหวาน และกลุ่มหญิงตั้งครรภ์ เพื่อป้องกันการป่วยหนักและเสียชีวิตหากติดเชื้อ จึงขอความร่วมมือให้จังหวัดที่ยังมีความครอบคลุมวัคซีนเข็มกระตุ้นต่ำกว่าเป้าหมายช่วยกันรณรงค์ฉีดวัคซีนเข็มกระตุ้นต่อเนื่อง เพื่อยกระดับความปลอดภัยในการรับมือกับโรคโควิด-19 ที่จะปรับมาเป็นโรคประจำถิ่น หรือโรคติดต่อทั่วไปในอนาคต